### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Beslutningsforslag fra [adresse]

Som et led i den grønne omstilling er det tvingende nødvendigt, at vi får mulighed for at opstille flere solcelleanlæg og vindmøller. Behandlingen af ønskede VE projekter herunder igangsætningen af lokalplanprocesser er imidlertid en flaskehals grundet manglende kapacitet i magistratsafdelingen for Teknik & Miljø.

I MTM er der nu ekstraordinært fundet midler til 18 måneders tidsbegrænsede stillinger og der indledes en rekrutteringsproces der skal tilføre magistratsafdelingen de personalemæssige ressourcer der skal til for at kunne varetage behandlingen af de indkomne VE projekter.

I Radikale Venstre synes vi ikke, at det er tilstrækkeligt ambitiøst for at kunne komme i mål med flere solcelleparker og vindmølleprojekter i [adresse]. Særligt fordi VE projekterne typisk er mere end 4år undervejs, er 18 måneders tidsbegrænsede stillinger utilstrækkelige for at løfte opgaven godt nok – også fordi de højt specialiserede medarbejdere der er behov for, med nogen sandsynlighed ikke lader sig friste af tidsbegrænsede stillinger når der er rigeligt bud efter dem andre steder.

At planlægge for VE-anlæg er tidskrævende opgaver og kræver involvering af folk i lokalområderne. Det er hensigtsmæssigt for alle, at planlægningerne kan gennemføres effektivt og ikke trækker længere ud end nødvendigt, da anlæggene kan have indflydelse på ejendomsværdierne for naboerne.

Med dette forslag ønsker vi, at MTM får økonomi til at kunne løse ressourceproblemet og at der som et supplement til forvaltningens nuværende indsatser rekrutteres og nedsættes et VE- planlægningsteam på 3-5 planlæggere, der udelukkende skal forestå opgaver med planlægning for VE- anlæg i et fasttømret team, der kan sagsbehandle effektivt og sikre at kommunen ikke spænder ben for den grønne omstilling men understøtter den.

Således foreslår vi, at der for at løse opgaven tilføres midler svarende til 3-5 årsværk i foreløbigt 4 år, svarende til 2-3.5 mio. årligt.

Beløbet finansieres af bygherrerne via brugerbetaling pr. forbrugt time.

Sebastian Mathiasen (RV).